**Informatīvais ziņojums**

**„Par bēgļu un personu ar alternatīvo statusu uzņemšanas un sociālekonomiskās iekļaušanas pasākumu ietekmi uz pašvaldību budžetiem”**

Informatīvais ziņojums „Par bēgļu un personu ar alternatīvo statusu uzņemšanas un sociālekonomiskās iekļaušanas pasākumu ietekmi uz pašvaldību budžetiem” (turpmāk – Informatīvais ziņojums) sagatavots pildot ar 2015.gada 2.decembra Ministru kabineta rīkojuma Nr.759 „Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā” (turpmāk – Rīcības plāns) 3.21.apakšpunktā doto uzdevumu. Tajā noteikts, ka Vides aizsardzības un reģionālās attīstības ministrija (turpmāk – VARAM) sadarbībā ar Finanšu ministriju, Latvijas Pašvaldību savienību un nozaru ministrijām līdz 2016.gada 1.maijam sagatavo un iesniedz Ministru kabinetā informatīvo ziņojumu par bēgļu un personu ar alternatīvo statusu uzņemšanas un sociālekonomiskās iekļaušanas pasākumu ietekmi uz pašvaldību budžetiem, balstoties uz katras nozares ministrijas iesniegto VARAM informāciju par ietekmi uz pašvaldību budžetiem savā atbildības jomā un sagatavotiem priekšlikumiem pašvaldību izdevumu kompensācijai no valsts budžeta.

2015.gada 3.novembra MK protokollēmumā „Par Ministru kabineta rīkojuma projektu “Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā”” 6.punktā noteikts, ka jautājumu par nepieciešamā finansējuma piešķiršanu pašvaldībām lemt, izskatot Vides aizsardzības un reģionālās attīstības ministrijas sagatavoto informatīvo ziņojumu par bēgļu un personu ar alternatīvo statusu uzņemšanas un sociālekonomiskās iekļaušanas pasākumu ietekmi uz pašvaldību budžetiem, atbilstoši pašvaldību faktiskajiem izdevumiem.

Finansējuma avots pašvaldību izdevumu kompensācijai plānots no valsts budžeta programmas „Līdzekļi neparedzētiem gadījumiem” (turpmāk – LNG). Ministru kabineta 2009. gada 22. decembra noteikumu Nr. 1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 4. punkts nosaka, ka pašvaldībām līdzekļus piešķir valsts pamatbudžeta apropriācijās neparedzētiem izdevumiem katastrofu, dabas stihiju un ugunsgrēku seku novēršanai, to radīto zaudējumu kompensēšanai pašvaldību īpašumā vai valdījumā esošajiem infrastruktūras objektiem, kā arī normatīvajos aktos noteiktajiem neparedzētiem gadījumiem. Līdz ar to konkrētā summa tiks noteikta pēc pašvaldībās faktiski veiktajiem izdevumiem un gada laikā pieprasīta no LNG.

Lai nodrošinātu 2015.gada 2.decembra Ministru kabineta rīkojuma Nr.759 „Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā” 3.21.apakšpunktā dotā uzdevuma izpildi, ar vides aizsardzības un reģionālās attīstības ministra rīkojumu tika izveidota darba grupa, kuru vadīja VARAM valsts sekretārs R.Muciņš un kuras sastāvā tika iekļauti Iekšlietu ministrijas, Finanšu ministrijas, Ekonomikas ministrijas, Kultūras ministrijas, Veselības ministrijas, Labklājības ministrijas, Ropažu novada pašvaldības, Jelgavas pilsētas pašvaldības, Rīgas domes un Latvijas Pašvaldību savienības pārstāvji. Lai izpildītu Rīcības plāna 3.21.apakšpunktā doto uzdevumu tika sasauktas divas darba grupas sēdes un uzklausīti un apspriesti darba grupas pārstāvju viedokļi un priekšlikumi, kuri atspoguļoti informatīvajā ziņojumā.

 Informatīvajā ziņojumā ir sniegta informācija par bēgļu un personu ar alternatīvo statusu uzņemšanas un integrācijas pasākumu ietekmi uz pašvaldību budžetiem, kā arī sagatavoti priekšlikumi finansējuma pieprasīšanai no LNG pēc pašvaldībās faktiski veiktajiem izdevumiem.

1. **Pašvaldību kompetence**

Apzinot pašvaldību nostāju saistībā ar priekšlikumu to teritorijās izmitināt bēgļus un personas ar alternatīvo statusu, VARAM secinājusi, ka pašvaldībām trūkst detalizētas informācijas par to iespējamo lomu bēgļu un personu ar alternatīvo statusu uzņemšanā. To tiešā atbildība un pienākums primāri ir rūpēties par vietējo iedzīvotāju interesēm un vajadzībām, turklāt pašvaldības ir atzinušas, ka bēgļu un personu ar alternatīvo statusu uzņemšanai tām nav pietiekamu finanšu resursu, lai veiksmīgi risinātu bēgļu un personu ar alternatīvo statusu izmitināšanas, sociālās palīdzības, izglītības un integrācijas problēmas, kā arī informētu iedzīvotājus par iespējamajām izmaiņām.

Vēršam uzmanību, ka LR Saeima ir veikusi grozījumus Sociālo pakalpojumu un sociālās palīdzības likuma 3.pantā, kuri stājas spēkā 2015.gada 2.decembrī un paplašina trešo valstu pilsoņu tiesības, kā arī plašāk atrunā personu ar alternatīvo statusu tiesības uz sociālajiem pakalpojumiem. Saskaņā ar iepriekš minētajiem grozījumiem tiesības saņemt šajā likumā noteiktos sociālos pakalpojumus un sociālo palīdzību ir Latvijas Republikā dzīvojošām personām ārzemniekiem, kuriem izsniegta pastāvīgās uzturēšanās atļauja (tai skaitā bēglim) vai piešķirts Eiropas Savienības pastāvīgā iedzīvotāja statuss Latvijas Republikā. Šīs tiesības attiecas arī uz ģimenes locekļiem.

Sociālo pakalpojumu un sociālās palīdzības likuma 9. panta pirmajā daļā ir noteikts, ka pašvaldībai, kuras teritorijā cilvēks reģistrējis savu pamatdzīvesvietu, ir pienākums nodrošināt iespēju saņemt tā vajadzībām atbilstošus sociālos pakalpojumus un sociālo palīdzību. Pabalstu veidus, apmēru un nosacījumus to saņemšanai nosaka pašvaldība saistošajos noteikumos. Līdz ar to tiklīdz bēglis vai persona ar alternatīvo statusu deklarē dzīves vietu konkrētā pašvaldībā, ar to brīdi viņš ir tiesīgs saņemt visus pašvaldības pakalpojumus un palīdzību, kā jebkurš pašvaldības iedzīvotājs. Bēglim un personai ar alternatīvo statusu netiek paredzēts lielāks vai labvēlīgāks atbalsts par to, uz kādu ir tiesības Latvijas iedzīvotājiem.

Saskaņā ar Sociālo pakalpojumu un sociālās palīdzības likuma 3.panta 1.² daļu bēglim un personai ar alternatīvo statusu ir tiesības saņemt:

* naktspatversmes un patversmes pakalpojumus;
* informēšanas un konsultāciju pakalpojumus;
* pabalstu garantētā minimālā ienākumu (GMI) līmeņa nodrošināšanai personām, kurām piešķirts alternatīvais statuss, un to ģimenes locekļiem.

Savukārt panta 1.¹ daļa bēglim un alternatīvā statusā esošajām personām, kā arī viņu ģimenes locekļiem, kuri uzturas Latvijā līdztekus jau minētajai iespējamai palīdzībai (patversme, GMI pabalsts) pašvaldības sociālajam dienestam nosaka tiesības piešķirt šīm personām arī dzīvokļa pabalstu tādā kārtībā un apmērā, kāds noteikts attiecīgās pašvaldības iedzīvotājiem. Pašvaldības saistošajos noteikumos tas ir raksturots detalizētāk. Ja patversmes un naktspatversmes pakalpojumi personai, kurai piešķirts alternatīvais statuss, nav piemērojami šīs personas funkcionālo ierobežojumu vai sociālo prasmju trūkuma dēļ, pašvaldības sociālais dienests ir tiesīgs izmantot citus, konstatētajai problēmai atbilstošus sociālo pakalpojumu veidus.

Bērniem, kuri ieguvuši alternatīvo statusu, ir tiesības saņemt sociālās aprūpes pakalpojumus un Sociālo pakalpojumu un sociālās palīdzības likuma 13.panta pirmajā daļā noteiktos sociālās rehabilitācijas pakalpojumus. Tiesības saņemt sociālo rehabilitāciju kā vardarbībā cietušiem bērniem ir bērniem, kurus par patvēruma meklētājiem ar īpašām uzņemšanas vajadzībām atzinušas patvēruma procedūrā iesaistītās institūcijas. Bērniem, kas nepieder pie šajā pantā uzskaitītajām grupām ir tiesības minēto pakalpojumu saņemt tādā gadījumā, ja atbildīgās institūcijas sniegušas atzinumu par sociālās rehabilitācijas pakalpojuma nepieciešamību.

Nepilngadīgajiem bēgļiem un personām ar alternatīvo statusu bez pavadības normatīvie akti paredz tās pašas sociālās garantijas, kuras ir tiesīgs izmantot ikviens bārenis un bez vecāku gādības palikušais bērns Latvijā arī pēc pilngadības sasniegšanas. 2005. gada 15. novembra Ministru kabineta noteikumi Nr. 857 „Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” nosaka, kāda palīdzība pienākas bārenim un bez vecāku gādības palikušam bērnam, kurš ir ārpus ģimenes aprūpē, kā arī bārenim un bez vecāku gādības palikušajam bērnam pēc pilngadības sasniegšanas. Pašvaldības izdevumus, kas tām radušies par nepilngadīgas personas bez pavadības izmitināšanu bērnu aprūpes iestādē vai audžuģimenē atbilstoši Patvēruma likuma 9.pantā noteiktajam, sedz:

* bērnu aprūpes iestādē sedz no Labklājības ministrijai kārtējam gadam šim mērķim piešķirtajiem valsts budžeta līdzekļiem tādā apmērā, kas atbilst iepriekšējā gada vidējiem izdevumiem par viena bērna uzturēšanu vienu dienu ilgstošas sociālās aprūpes un sociālās rehabilitācijas institūcijā (9. panta astotā daļa);
* audžuģimenē sedz no Labklājības ministrijai kārtējam gadam šim mērķim piešķirtajiem valsts budžeta līdzekļiem tādā apmērā, kas atbilst normatīvajos aktos noteiktajam minimālajam uzturlīdzekļu apmēram, ko katram no vecākiem ir pienākums nodrošināt bērnam, proporcionāli audžuģimenē pavadīto dienu skaitam (9. panta devītā daļa).

Ministru kabineta 2016.gada 14.jūnija noteikumos Nr. 370 “Kārtība, kādā no valsts budžeta līdzekļiem sedz pašvaldības izdevumus par nepilngadīgu patvēruma meklētāju izmitināšanu” noteikta kārtība, kādā Labklājības ministrija no valsts budžeta līdzekļiem sedz pašvaldības izdevumus par nepilngadīga patvēruma meklētāja bez pavadības izmitināšanu bērnu aprūpes iestādē vai audžuģimenē.

Bērnu tiesību aizsardzības likuma 43.panta pirmā daļa nosaka, ka izbeidzoties aizbildnībai, beidzoties bērna aprūpei audžuģimenē vai bērna aprūpes iestādē, pašvaldība atbilstoši likumam „Par palīdzību dzīvokļa jautājumu risināšanā” nodrošina bāreni vai bērnu, kurš bija atstāts bez vecāku gādības, ar dzīvojamo platību un saskaņā ar Ministru kabineta noteiktajām sociālajām garantijām sniedz citu palīdzību arī pēc 18 gadu vecuma sasniegšanas. Ārpusģimenes aprūpes pakalpojumu sniedzējs sadarbībā ar bāriņtiesu sešus mēnešus pirms bērna pilngadības sasniegšanas viņu rakstiski informē par tiesībām saņemt:

* palīdzību dzīvokļa jautājumu risināšanā;
* braukšanas maksas atvieglojumus;
* atbalstu izglītības iegūšanā (pabalsts ikmēneša izdevumiem)
* atbalstu patstāvīgas dzīves uzsākšanā (vienreizējs pabalsts sadzīves priekšmetu un mīkstā inventāra iegādei).

Minēto sociālo palīdzību var prasīt tās pašvaldības sociālajā dienestā, kuras bāriņtiesa ir pieņēmusi lēmumu par ārpusģimenes aprūpi. Vienlaikus Bērnu tiesību aizsardzības likuma 43.panta otrā daļa paredz, ka neizmantotās sociālās garantijas tiek saglabātas ne ilgāk kā līdz 24 gadu vecuma sasniegšanai.

VARAM uzskata, ka bēgļu un personu ar alternatīvo statusu uzņemšana un integrēšana lielā mērā uzliks pašvaldībām, kuru administratīvās teritorijās personas dzīvos, papildus slogu.

1. **Plānotie izdevumi pašvaldībām**

VARAM pirms Rīcības plāna apstiprināšanas bija izrēķinājusi, kā 531 bēglim paredzētais valsts pabalsts ietekmēs pašvaldību budžetus, ņemot vērā attiecīgus provizoriskus aprēķinus. Tā kā Ministru kabinetā tika pieņemts lēmums maksāt 139 euro valsts pabalstu 9 vai 12 mēnešu garumā, tad 2016.gadā tika paredzēts, ka nebūs ietekme uz pašvaldību budžetiem, bet 2017.gada un turpmākajos gados tā būs 644093 euro gadā.

VARAM provizoriskais aprēķins par pašvaldību pabalstu apmēriem iespējams mainīsies, jo šie dati rēķināti uz dažādu pieņēmumu pamata, piemēram, no 100 personām 30 ir bērni, 70 darbaspējīgi. Ja 30% no darbaspējīgiem atrod darbu, kas ir 21 persona, tad uz pabalstiem paliek 79 personas, kas ir aptuveni 80%.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |  |  |
| --- | --- | --- | --- | --- |
| Nr.p.k. | Atbalsts | Vidēji uz 1 pers. Rīgā | Vidēji uz 1 pers. Latvijā | Kompensējamie izdevumi gadā |
| Rīgā  | Latvijā vidēji  | Kopā |
| 1. | Garantētais minimālais ienākums  | 83,00 | 49,80 | 106572 | 63 943 | **170 515** |
| 2. | Dzīvokļu pabalsts | 120,00 | 57,13 | 154080 | 73 355 | **227 435** |
| 3. | Pārējie pabalsti (t.sk. apbedīšanas pabalsti, bērna piedzimšanas pabalsts, pacientu iemaksas daļēja kompensācija, pabalsts ģimenēm ar bērniem u.c.) | 100,00 | 91,70 | 128400 | 117 743 | **246 143** |
|  | **Kopā mēnesī** | **303** | **199** | **32421** | **21253** | **53 674** |
|  | **Kopā gadā** | **3636** | **2384** | **389 052** | **255 041** | **644 093** |

Prognozēto papildu izdevumu detalizēts aprēķins, kas radīsies pašvaldībām, izmaksājot pabalstus bēgļiem un personām ar alternatīvo statusu 139 *euro* vai 97 *euro* apmērā |  |  |

* Garantētais minimālais ienākums noteikts **49,80 *euro*** mēnesī. No 100 personām 30 ir bērni, 70 darbaspējīgi. Ja 30% no darbaspējīgiem atrod darbu, kas ir 21 persona, tad uz pabalstiem paliek 79 personas, kas ir aptuveni 80%. Ja valsts pabalsts ir 139 *euro*, tad 2016.gadā pašvaldībām nebūs papildus izdevumi, kas saistīti ar garantēto minimālo ienākumu. Sākot ar 2017.gadu un turpmākajos gados pašvaldību pabalsti tiks kompensēti no LNG. Pašvaldību pabalsti rēķināti uz 80% no 268 personām, kas ir 214 personas. Ja 50% paliek Rīgā, bet 50% aiziet uz citām pašvaldībām, tad vidēji katrā grupā rēķina 107 personas (49,80x107x12)+(83x107x12)
* Dzīvokļu pabalsti vidēji Latvijas pašvaldībās ir **57,13 *euro*** mēnesī. No 100 personām 30 ir bērni, 70 darbaspējīgi. Ja 30% no darbaspējīgiem atrod darbu, kas ir 21 persona, tad uz pabalstiem paliek 79 personas, kas ir aptuveni 80%. 2016.gadā pašvaldībām nebūs papildus izdevumi, kas saistīti ar dzīvokļu pabalstiem. Sākot ar 2017.gadu un turpmākajos gados pašvaldību pabalsti tiks kompensēti no LNG. Pašvaldību pabalsti rēķināti uz 80% no 268 personām, kas ir 214 personas. Ja 50% paliek Rīgā, bet 50% aiziet uz citām pašvaldībām, tad vidēji katrā grupā rēķina 107 personas (57,13x107x12)+(120x107x12)
* Pārējie pabalsti (t.sk., bērna piedzimšanas pabalsts, pacientu iemaksas daļēja kompensācija, pabalsts ģimenēm ar bērniem u.c.) vidēji Latvijas pašvaldībās ir **91,70 *euro***. No 100 personām 30 ir bērni, 70 darbaspējīgi. Ja 30% no darbaspējīgiem atrod darbu, kas ir 21 persona, tad uz pabalstiem paliek 79 personas, kas ir aptuveni 80%. 2016.gadā pašvaldībām nebūs papildus izdevumi, kas saistīti ar pabalstiem. Sākot ar 2017.gadu un turpmākajos gados pašvaldību pabalsti tiks kompensēti no LNG. Pašvaldību pabalsti rēķināti uz 80% no 268 personām, kas ir 214 personas. Ja 50% paliek Rīgā, bet 50% aiziet uz citām pašvaldībām, tad vidēji katrā grupā rēķina 107 personas (91,70x107x12)+(100x107x12).
1. **Faktiskie izdevumi pašvaldībām**
2. **Ropažu novada pašvaldības sniegtā informācija**
* Laika posmā no 2016.gada 1.janvāra līdz 2016.gada 12.maijam ir radušies izdevumi **975,54 *euro*** apmērā par audžuģimenes pakalpojumiem nepilngadīgajai personai,kura Ropažu novada pašvaldībā **nav deklarēta.** Izdevumos ietilpst vienreizējs pabalsts apģērba un mīkstā inventāra iegādei, ievietojot bērnu audžuģimenē, pabalsts bērna uzturam. Pabalsts apģērba, apavu un mīkstā inventāra iegādei.
* Bāriņtiesas izdevumi 2016.gadā darbā ar nepilngadīgajiem bēgļiem un personām ar alternatīvo statusu sastāda **198,30 *euro***par bāriņtiesas locekļa darba apmaksu un **107 *euro*** par degvielu.
1. **Rīgas pilsētas pašvaldības sniegtā informācija**

**Rīgas bāriņtiesai** radīsies papildus izdevumi bērna interešu jautājumu risināšanā:

1. nodrošināt bērna pārstāvību mantiskajās un personiskajās attiecībās līdz brīdim, kamēr bērnam tiks nodrošināts atbilstošs ārpusģimenes aprūpes veids (*vidējās izmaksas par viena Rīgas bāriņtiesas locekļa virsstundu darbu ir****12.40 euro*** *stundā)*;
2. bāriņtiesas darbinieka nokļūšanu līdz vietai, kur atradīsies nepilngadīgais *(tie var būt izdevumi par sabiedrisko transportu, par taksometra pakalpojumiem, degvielas atmaksa, ja darbinieks brauks ar savu transporta līdzekli).*

**Rīgas pašvaldības policijai** (turpmāk– RPP) saistībā ar  bēgļu un personu ar alternatīvo statusu uzņemšanu Latvijā radīsies šādi drošību pasliktinoši apstākļi:

1. nespēja adaptēties citā kultūras vidē stimulē atstumtību un agresiju, kā rezultātā var veidoties agresīvi organizēti grupējumi, kas tieši var ietekmēt kriminogēno situāciju valstī.
2. pasliktina situāciju arī pamatiedzīvotāju negatīvā attieksme pret svešām tradīcijām un tolerances trūkumu.

Situācijas saasinājumu var pastiprināt vairāki faktori:

* 1. ja bēgļi un personas ar alternatīvo statusu tiks izmitināti kompakti;
	2. ja bēgļu un personu ar alternatīvo statusu sastāvā vairums būs vīrieši;
	3. ja visi bēgļi un personas ar alternatīvo statusu piederēs vienai reliģiskajai konfesijai vai lielākajiem tās nesamierināmiem novirzieniem;
	4. ja bēgļiem un personām ar alternatīvo statusu nebūs legālas iespējas iegūt līdzekļus iztikai;

1. **Valsts institūciju iesaiste bēgļu un personu ar alternatīvo statusu uzņemšanas un izmitināšanas jautājumos un iedzīvotājiem pieejamā informācija**
2. **Ekonomikas ministrijas sniegtā informācija**

Rīcības plāna 3.18. apakšpunkta 3. uzdevums paredz Ekonomikas ministrijai uzdevumu izvērtēt iespēju ieviest aizdevumu, kas atmaksājams no personai izmaksājamā pabalsta, pirmajai īres iemaksai/ garantijai.

Ar Ministru kabineta komitejas 2016. gada 6. jūnija sēdes protokola Nr. 19 4. §, 1. punktu Ekonomikas ministrijas izstrādātā informatīvā ziņojuma „Par iespēju ieviest aizdevumu, kas atmaksājams no personai izmaksājamā pabalsta, izsniegšanai bēglim un personai, kas ir ieguvusi alternatīvo statusu, lai nodrošinātu pirmās īres iemaksas/ garantijas segšanu” skatīšana tika atlikta, savukārt saskaņā ar protokola 2.punktu, Ekonomikas ministrijai noteikts jauns uzdevums kopīgi ar Vides aizsardzības un reģionālās attīstības ministriju, Labklājības ministriju, Latvijas Pašvaldību savienību, Latvijas Darba devēju konfederāciju un biedrību "Latvijas Sarkanais Krusts" vispusīgi izvērtēt jautājumu par iespējamiem risinājumiem mājokļu politikas jomā attiecībā uz bēgļiem un personām, kas ir ieguvušas alternatīvo statusu, un sagatavot attiecīgu informatīvo ziņojumu.

Līdz ar to Ekonomikas ministrija, izpildot Ministru kabineta komitejas 2016. gada 6. jūnija sēdes protokola Nr. 19 4. § 2.punktu, ar līdzatbildīgajām institūcijām vispusīgi izvērtē iespējamos risinājumiem mājokļu nodrošināšanas jautājumus attiecībā uz bēgļiem un personām, kas ir ieguvušas alternatīvo statusu, vienlaikus tos skatot kopsakarā valsts un pašvaldību finansiālajām iespējām nodrošināt mājokli.

Pēc Iekšlietu ministrijai pieejamiem statistikas datiem katru gadu aizvien vairāk personu individuāli vēršas Latvijā ar lūgumu sniegt patvērumu, proti, 2014. gadā Latvijā patvērumu meklēja 364 personas, savukārt 2015. gadā - 328 bēgļi un personas ar alternatīvo statusu.

Tomēr jāņem vērā, ka tikai nelielai daļai no patvērumu meklētāju skaita šobrīd ir piešķirts bēgļa vai alternatīvais statuss, pēdējos gados veidojas tendence, ka Latvijā pieaug personu skaits, kurām piešķirts bēgļu vai alternatīvais statuss.

Rīcības plāns ietver trīs rīcības virzienus - personu atlasi un pārvietošanu, bēgļu un personu ar alternatīvo statusu uzņemšanu un izmitināšanu, kā arī sociālekonomiskās iekļaušanas pasākumus.

Ministru kabinets 2015. gada 22. decembrī pieņēma noteikumus „Grozījumi Ministru kabineta 2014. gada 22. aprīļa noteikumos Nr. 210 „Noteikumi par pabalstu bēglim un personai, kurai piešķirts alternatīvais statuss””. Šie noteikumi būs spēkā tikai līdz 2016.gada 19.jūlijam. 2016.gada 12.gada Ministru kabinets pieņēma noteikumus Nr. 457 "Noteikumi par pabalstu bēglim un personai, kurai piešķirts alternatīvais statuss", kas tika sagatavoti, lai izpildītu Patvēruma likuma, kas stājās spēkā 2016.gada 19.janvārī, 53.panta ceturtajā daļā ietverto pilnvarojumu un ar Ministru kabineta 2015.gada 2.decembrī rīkojumu Nr.759 apstiprinātā “Rīcības plānu personu, kurām nepieciešama starptautiskā aizsardzība, pārvietošanai un uzņemšanai Latvijā” 3.4.apakšpunktu.

Minētie grozījumi tika izstrādāti, balstoties uz valsts budžeta iespējām un prognozējamo bēgļu un personu ar alternatīvo statusu skaita pieaugumu ilgākā laika posmā.

Noteikumi paredz noteikt pabalstu bēglim un personai, kurai piešķirts alternatīvais statuss mēnesī - 139 *euro* apmērā un 97 *euro* apmērā katram nākamajam ģimenes loceklim. Savukārt nepilngadīgai personai bez pavadības pabalsta apjoms noteikts 97 *euro* apjomā.

Pabalsts tiks izmaksāts 12 mēnešus pēc bēgļa statusa iegūšanas vai 9 mēnešus pēc alternatīvā statusa iegūšanas, līdz brīdim, kad personai zūd pabalsta izmaksāšanas pamats atbilstoši Ministru kabineta 2014. gada 22. aprīļa noteikumu Nr. 210 „Noteikumi par pabalstu bēglim un personai, kurai piešķirts alternatīvais statuss”” prasībām, piemēram, persona gūst ienākumus, kas pārsniedz valstī noteikto minimālo mēneša darba algu.

Saskaņā ar Rīcības plānu novirzītais finansējums sociālekonomiskās iekļaušanas pasākumiem šobrīd neparedz izdalīt finansējumu, kas varētu tikt izmaksāts bēgļiem un personām, kurām piešķirts alternatīvais statuss, lai nodrošinātu vienreizēju maksājumu vai aizdevumu pirmās īres iemaksas/ garantijas segšanai.

**Pieejamais dzīvojamais fonds.** Ekonomikas ministrija 2015. gada nogalē veica pašvaldību aptauju, lai noskaidrotu pieejamo dzīvojamo fondu, kas varētu tikt izīrēts, sniedzot atbalstu bēgļiem un personām, kurām piešķirts alternatīvais statuss.

Aptaujas ietvaros informāciju no 119 pašvaldībām iesniedza 79 pašvaldības. Pēc aptaujas datu apkopošanas tika noskaidrots, ka 47 pašvaldību (tostarp- Daugavpils pilsētas, Rēzeknes pilsētas, Rīgas pilsētas, Jūrmalas pilsētas, Valmieras pilsētas un Ventspils pilsētas pašvaldības) rīcībā brīva dzīvojamā fonda nav. Savukārt 18 pašvaldību kopējais dzīvošanai derīgais, ar to saprotot - apgaismojamas, apkurināmas telpas, kas piemērotas personu ilglaicīgam patvērumam un sadzīves priekšmetu izvietošanai, fonds ir 145 dzīvokļi. Vēl 24 pašvaldībās ir pieejamas aptuveni 386 dzīvojamās telpas, kas bez ievērojamu finanšu ieguldīšanas remonta veikšanā nav dzīvošanai derīgas.

Pašvaldību palīdzību dzīvojamo telpu problēmu risināšanā nosaka vairāki likumi un konkrētās pašvaldības saistošie noteikumi. Pašvaldība, izvērtējot konkrēto situāciju, var sniegt dažādu palīdzību mājokļa nodrošināšanai saskaņā ar Sociālo pakalpojumu un sociālās palīdzības likuma, likuma „Par sociālajiem dzīvokļiem un sociālajām dzīvojamām mājām”, „Par dzīvojamo telpu īri” un likuma „Par palīdzību dzīvokļa jautājumu risināšanā” noteikumiem, piemēram, izīrēt pašvaldībai piederošu dzīvojamo telpu, izīrēt sociālo dzīvokli, nodrošināt ar pagaidu dzīvojamo telpu vai piešķirt pabalstu dzīvojamās telpas īres vai pārvaldīšanas maksas un maksas par pakalpojumiem, kas saistīti ar dzīvojamās telpas lietošanu, segšanai. Gadījumos, kad pēc pašvaldības izvērtējuma, tā nolems piešķirt bēglim vai personai, kurai piešķirts alternatīvais statuss sniegt atbalstu, nodrošinot ar dzīvojamo telpu īrei, saskaņā ar likuma „Par dzīvojamo telpu īri” 11.1 pantu, pašvaldībām piederošās dzīvojamās telpas īres maksu nosaka attiecīgās pašvaldības dome vai tās pilnvarota institūcija pašvaldības domes noteiktajā kārtībā. Ja dzīvojamā telpa tiek izīrēta personai, kurai pašvaldībai ir pienākums sniegt likumā noteiktajā kārtībā palīdzību dzīvokļa jautājumu risināšanā, attiecīgā pašvaldības dome var noteikt zemāku īres maksu, samazinot dzīvojamās telpas apsaimniekošanas izdevumus un neiekļaujot tajā peļņu.

Palīdzību personai sniedz tā pašvaldība, kuras administratīvajā teritorijā attiecīgā persona deklarējusi savu dzīvesvietu. Turklāt atsevišķas pašvaldības, piemēram, Rīga un Jelgava, ir noteikušas dzīvesvietas deklarēšanās ilgumu konkrētajā pašvaldībā, lai persona varētu pretendēt uz palīdzību dzīvokļa jautājuma risināšanā.

Ņemot vērā visu iepriekš minēto un to, ka saskaņā ar likuma „Par palīdzību dzīvokļa jautājumu risināšanā” noteikto atbalstāmās personas pašvaldībā tiek iedalītas pēc prioritātes grupām, bēgļi un personas, kurām piešķirts alternatīvais statuss, vairums gadījumos dzīvojamo telpu īrei būs jāmeklē privātā sektora piedāvājuma ietvaros. Būtiski ir apstāklis, ka īres maksas noteikšana pašvaldību izīrētajām dzīvojamām telpām un privātpersonu izīrētajām dzīvojamām telpām tiek noteiktas atšķirīgi, proti, saskaņā ar likuma „Par dzīvojamo telpu īri” 11. pantu privātajā sektora dzīvojamās telpas īres maksu veido dzīvojamās mājas apsaimniekošanas izdevumu daļa, kas ir proporcionāla attiecīgās izīrētās dzīvojamās telpas platībai, un peļņa.

1. **Kultūras ministrijas sniegtā informācija**

Informācijas centrā imigrantiem (turpmāk – ICI), ko ar Patvēruma migrācijas un integrācijas fonda atbalstu īsteno biedrība „Patvērums „Drošā māja””, Rīgā Lāčplēša iela 75-9/10, pieejami 2 klientu konsultanti (sociālajos, juridiskajos, izglītības u.c. jautājumos), konsultācijas tiek sniegtas klātienē, telefoniski, elektroniski un caur internetu. Pēc nepieciešamības klientiem ir pieejams psihologa/psihoterapeita pakalpojums. Visi pakalpojumi ICI tiek nodrošināti trīs valodās – latviešu, krievu un angļu valodā. Nepieciešamības gadījumos konsultāciju laikā tiek piesaistīts konkrētās valodas tulks vai valodas zinātājs.

ICI reģionos atrodas – Liepājā, Daugavpilī, Cēsīs un Jelgavā. Katrā ICI kontaktpunktā ir savs vadītājs, kurš nodrošina pakalpojumu koordinēšanu ne tikai konkrētā pilsētā, bet visā reģionā. Sarežģītāku gadījumu risināšanai tiek piesaistīts projekta klientu konsultants no Rīgas, izmantojot telefonkonsultēšanu vai konsultēšanu caur internetu. Notiek arī izbraukuma konsultācijas uz reģionu pilsētām.

Kopīgi ar projekta vadītāju, ICI Rīga vadītāju ir plānotas aktivitātes imigrantiem (bēgļiem), lai iepazīstinātu šo mērķa grupu ar Latvijas reģioniem un vairākām pašvaldībām. Mērķa grupai tiks organizēti izbraucieni no Patvēruma meklētāju izmitināšanas centra “Mucenieki” uz konkrēto pašvaldību, kur norisināsies tikšanās ar pašvaldību darbiniekiem un tiks iepazīta konkrētās pašvaldību infrastruktūra, piemēram, bērnudārzs, skola, sporta komplekss, uzņēmumi u.c.

ICI ietvaros plānots, ka 2016. un 2017.gadā norisināsies vismaz 10 semināri (katrs 2 dienas), kas paredzēti personālam, kas sniedz publiskus un privātus pakalpojumus, piemēram, palīdzošo profesiju speciālistiem (valsts un pašvaldību darbiniekiem, sociālo pakalpojumu sniedzējiem, izglītības iestāžu darbiniekiem, NVO pārstāvjiem u.c.). Semināri notiks visos piecos Latvijas reģionos.

Semināra kursa ietvaros tiks piedāvāts apgūt zināšanas par šādām tēmām: ieskats terminos, imigrācija Latvijā; integrācija – teorētiskais ieskats vēsturē, stereotipi, aizspriedumi, diskriminācija; ES un imigrantu integrācija; ES imigrācijas politika; migrantu tiesības un pienākumi starptautiskajās tiesībās; imigrantu tiesības Latvijā; stereotipu, aizspriedumu, diskriminācijas atpazīšana; starpkultūru komunikācija; imigranti un imigranti (bēgļi) Latvijā – plusi un mīnusi, darbam ar imigrantiem pieejamie resursi, palīdzības nodrošināšana mazaizsargātām trešo valstu pilsoņu u.c. Mācību sākumā tiks stāstīts arī par kultūras atšķirībām, dažādības vadību un darbu ar dažādu kultūru pārstāvjiem.

 ICI ietvaros piesaistīti 14 tulki, kuri var nodrošināt tulkojumu arābu, puštu, dari, farsi, turku, kurdu, urdu, tigriņa, hindi, ķīniešu un franču valodās.

Tulka un tulkošanas pakalpojumi tiek nodrošināti:

1. Patvēruma meklētājiem – tikai sociālekonomiskās iekļaušanās plāna īstenošanai sadarbībā ar Latvijas Sarkanā Krusta sociālajiem darbiniekiem un mentoriem (tulka pakalpojumi).
2. Bēgļiem un personām, kurām piešķirts alternatīvais statuss – 12 mēnešus pēc statusa piešķiršanas dažādu situāciju risināšanai (tulka un tulkošanas pakalpojumi).
3. Dažādu iestāžu, institūciju darbiniekiem, namīpašniekiem u.c., lai nodrošinātu saziņu starp imigrantiem/trešo valstu pilsoņiem un konkrētas iestādes darbiniekiem/privātpersonām (tulka un tulkošanas pakalpojumi).

Tulka un tulkošanas pakalpojumi netiek nodrošināti krievu un angļu valodām.

Lai saņemtu tulka vai tulkošanas pakalpojumus imigrantu, tai skaitā patvēruma meklētāju, bēgļu un personu, kurām piešķirts alternatīvais statuss, vajadzībām, nepieciešams aizpildīt pieprasījuma veidlapu un nosūtīt „Patvērums „Drošā māja”” tulku koordinatoram uz elektronisko pastu tulki@patverums-dm.lv. Vienas darba dienas laikā pēc tulkošanas pakalpojuma pieprasījuma veidlapas saņemšanas tulku koordinators sazinās ar pieprasītāju par tulkošanas nodrošināšanu un pēc tulkošanas pakalpojuma saskaņošanas nodod pieprasītāja sniegto informāciju tulkam vai dokumentus tulkošanai.

Biedrība „Patvērums „Drošā māja”” nodrošina tulku pieejamību arī ārpus darba laika un brīvdienās, kā arī veic visu nepieciešamo, lai operatīvi sniegtu šo pakalpojumu neatliekamās situācijās.

Laika posmā no š.g. marta līdz š.g. jūnija beigām tulkošanas pakalpojumi nodrošināti 63 cilvēkiem. Tulkošana nodrošināta Latvijas Sarkanajam Krustam, sociāliem darbiniekiem/mentoriem iepazīšanās intervijās ar bēgļiem un personām ar alternatīvo statusu, Nodarbinātības valsts aģentūrai semināros par darba iespējām Latvijā, bēgļu un personu ar alternatīvo statusu integrācijas kursos, ikdienas jautājumu risināšanā, bankās, ārstniecības iestādēs, sociālajā dienestā (Rīgā), dienas centrā (Rīga, Vecmīlgrāvis).

Patvēruma, migrācijas un integrācijas fonda ietvaros Kultūras ministrija ir noslēgusi līgumu ar biedrību „Patvērums „Drošā māja”” par sociālekonomiskās iekļaušanas ievadkursu bēgļiem un personām ar alternatīvo statusu organizēšanu (saskaņa ar Rīcības plāna 3.9.punktu). Ievadkursa apjoms ir 20 akadēmiskās stundas, tā ietvaros patvēruma meklētāji tiek iepazīstināti ar pamata informāciju par dzīvi Latvijā, par tiesībām un pienākumiem, lai viņi labāk spētu orientēties uzņemošajā sabiedrībā. Nepieciešamības gadījumā mācību kursa norises gaitā tiek pieaicināti arī valodu tulki.

1. **Iekšlietu ministrijas sniegtā informācija**

 Aktualizētā informācija par bēgļu un personu ar alternatīvo statusu teritoriālo izvietojumu ir pieejama Pilsonības un migrācijas lietu pārvaldes mājas lapā *(Iedzīvotāju reģistra statistika uz 01.01.2016.).*

* Statistika-Iedzīvotāju reģistrs: <http://www.pmlp.gov.lv/lv/sakums/statistika/iedzivotaju-registrs/>
* Iedzīvotāju skaits pašvaldībās sadalījumā pēc valstiskās piederības: <http://www.pmlp.gov.lv/lv/assets/documents/statistika/IRD2016/ISPP_Pasvaldibas_pec_VPD.pdf>

Aizturēto ārzemnieku izmitināšanas centrā „Daugavpils” uz 19.05.2016 uzturas 48 aizturētās personas (41 persona aizturēta, pamatojoties uz Imigrācijas likuma 51.pantu (aizturētais ārzemnieks)) un 7 personas - aizturētie patvēruma meklētāji).

Patvēruma meklētāju centrā Muciniekos uz 17.05.2016 uzturas 53 – patvēruma meklētāji (detalizēta statistiska par patvēruma meklētajiem centrā ir pieejama: <http://www.pmlp.gov.lv/lv/sakums/pakalpojumi/iecelosana-lv/patveruma-meklesana/patv%C4%93ruma-mekl%C4%93t%C4%81ju-skaits.html>)

Pašlaik netiek plānots slēgt ar patvēruma meklētājiem līgumu ar mērķi nodrošināt ārvalstnieka pilnvērtīgu integrāciju un sociālekonomisko iekļaušanu, lai nodrošinātu valodas apguvi, iespēju ārvalstniekam piedalīties sociālajā, ekonomiskajā un kultūras dzīvē, jo saskaņā ar Rīcības plāna 3.7. un 3.8.punktu bēglis un persona ar alternatīvo statusu kopā ar sociālo mentoru un sociālo darbinieku katrai personai, kurai nepieciešama starptautiskā aizsardzība, sastāda individuālus sociālekonomiskās iekļaušanās plānus (par šo pasākumu kā atbildīgā iestāde ir noteikta Labklājības ministrija).

1. **Labklājības ministrijas sniegtā informācija:**

 Atbilstoši Rīcības plāna noteiktajiem uzdevumiem, Labklājības ministrija veic patvērumu meklētāju, bēgļu un alternatīvo statusu ieguvušo personu sociālekonomiskās iekļaušanas pasākumus, galvenokārt uzsvaru liekot uz iekļaušanu caur nodarbinātības aspektu.

 2016.gada 6.aprīlī ir noslēgts līgums ar biedrību “Latvijas Sarkanais Krusts” par sociālā darbinieka un sociālā mentora pakalpojuma nodrošināšanu patvērumu meklētājiem, kā arī personām ar piešķirtu bēgļa un alternatīvo statusu. Sociālais darbinieks katram bēglim un personai ar alternatīvo statusu sastādīs individuālu sociālekonomisko iekļaušanas plānu, kurā tiks apzinātas individuālās personas vajadzības un turpmāk veicamās darbības, lai veicinātu sociālekonomisko iekļaušanos. Sociālekonomiskās iekļaušanas plāna izpildē atbalstu sniegs sociālais mentors, kas nepieciešamības gadījumā nodrošinās koordināciju un saziņu arī ar citām Rīcības plāna īstenošanā iesaistītajām institūcijām. Sociālā darbinieka un mentora pakalpojumi personai tiks nodrošināti 12 mēnešus. sociālā darbinieka un sociālā mentora pakalpojumi tiks nodrošināti 3 + 12 mēnešus (3 mēnešus līdz statusa iegūšanai un 12 pēc statusa iegūšanas). Tādejādi sociālais mentors varētu arī mazināt saziņas problēmu ar valsts un pašvaldību speciālistiem, kas balstīti uz starpkultūru atšķirībām.

 Ņemot vērā, ka personas ar piešķirtu bēgļa un alternatīvo statusu ir salīdzinoši jauna mērķa grupa, Labklājības ministrija veic arī informatīvas aktivitātes, piemēram, sagatavojot skaidrojošo informāciju, infografikas par pakalpojumiem šai mērķa grupai, kā arī piedaloties informatīvos semināros.

 Lai risinātu minēto problēmjautājumu saistībā ar iespējamajām starpkultūru atšķirībām, Eiropas Sociālā fonda projekta „Profesionāla sociāla darba attīstība pašvaldībās” (turpmāk – Projekts) ietvaros tiek piedāvāta profesionālās kompetences pilnveide (apmācības) pašvaldību sociālo dienestu un citu pašvaldības izveidoto sociālo pakalpojumu sniedzēju sociālā darba speciālistiem. Apmācības paredzēts nodrošināt visā Projekta īstenošanas periodā, sākot ar 2016. gada aprīli līdz 2022. gada decembrim. No piedāvātajām apmācību tēmām (pavisam ap 50 tēmām) ir apmācību programma “Profesionālās kompetences pilnveide sociālā darba speciālistiem darbā ar bēgļiem un patvēruma meklētājiem”, kas veidota tā, lai pilnveidotu sociālā darba speciālistu profesionālo kompetenci (zināšanas, prasmes, praktiskās iemaņas). Apmācības plānotas, ņemot vērā, ka ne mazāk kā 50% no kopējā programmas apjoma tiek veltīti praktisko iemaņu attīstīšanai un prasmju pilnveidošanai, attiecīgi pārējais programmas apjoms ir teorētisko zināšanu apguve. Pašvaldībām Projekta ietvaros ir iespēja saņemt kompensāciju 50 % apmērā no apmācību faktiskajām izmaksām. Šobrīd šo apmācību iespēju ir izmantojusi tikai Daugavpils pilsētas dome, bet interesi izrādījusi arī Ogres novads un Jaunjelgavas novads.

 Personas pēc bēgļa vai alternatīvā statusa saņemšanas turpina individuālajā sociālekonomiskajā iekļaušanas plānā noteikto līdzdarbības aktivitāšu veikšanu, piemēram, dodoties uz Nodarbinātības valsts aģentūru un saņemot nodarbinātības pakalpojumus, tai skaitā turpinot valsts valodas apguvi un piedaloties citos aktīvajos darba tirgus politikas pasākumos atbilstoši individuālajam prasmju un kompetenču izvērtējumam jeb profilēšanas rezultātiem.

Jūnijā sociālekonomiskās iekļaušanas atbalsts Latvijā sniegts 111 personām, kuru vidū ir ģimenes ar bērniem no dažādām valstīm – Sīrijas, Afganistānas, Pakistānas, Irākas u.c. Izzinātas ikkatra bēgļa un personas ar alternatīvo statusu intereses un vajadzības, kā arī tiek meklēti praktiski risinājumi pamatvajadzību nodrošināšanai. Visām personām, kas līdz šim ieguvušas statusu, ir atrasti mājokļi – dzīvesvietas, kas ir pamatu pamats jaunas dzīves sākšanai Latvijā. Tāpat, aktīvi notiek darbavietu, izglītības iestāžu, medicīnisko pakalpojumu u.c. sadzīves jautājumu risinājumu meklēšana. Dažu ģimeņu bērni jau ikdienā apmeklē dienas centrus, kuros pavada laiku, iemācoties vietējās paražas un praktizē latviešu valodu ārpus noteiktā standarta – latviešu valodas obligātajiem kursiem. Klienti aktīvi vēršas LSK humānās palīdzības punktos un izmanto iespēju saņemt sev nepieciešamās drēbes, apavus, mājas tekstilu, sadzīves iekārtas jauno mājokļu iekārtošanai, bērnu ratus u.tml. lietas.

Paveiktais uz 01.07.2016.:

 - sociālekonomiskais atbalsts ir sniegts 120 patvēruma meklētājiem un personām ar bēgļa vai alternatīvo statusu.

 - mājoklis piemeklēts visām bēgļu vai alternatīvo statusus saņēmušajām personām (5 ģimenes jeb 20 personas).

 - kopā 2016.gada pirmajā pusgadā ir organizētas septiņas ievadlekcijas “Darba iespējas Latvijā” ar kopējo klausītāju skaitu - 62 patvēruma meklētāji vai atsevišķos gadījumos arī personas ar bēgļa vai alternatīvo statusu.

 - Kopumā Nodarbinātības valsts aģentūrā (turpmāk -NVA) bija reģistrētas 12 personas ar bēgļa vai alternatīvo statusu, pašreiz reģistrētas ir 11 personas, jo viena persona atrada darbu

 - Šī pusgada laikā NVA pasākumos ir iesaistītas 8 personas ar bēgļa vai alternatīvo statusu:

* viena persona ir pabeigusi profesionālās izglītības kursu metināšanā un ieguvusi apliecību par “Lokmetinātājs metināšanā ar mehanizēto iekārtu aktīvās gāzes vidē (MAG)” kvalifikāciju;
* sešas personas norīkotas (saņēmušas kuponus) uz latviešu valodas pamata līmeņa apmācību bez starpniekvalodas; kursus 7.jūlijā pabeigs un eksāmenu Valsts izglītības satura centrā par sertifikāta iegūšanu kārtos četras personas ar bēgļa vai alternatīvo statusu;
* viena persona ir rindā uz pagaidu sabiedriskajiem darbiem;
* trim personām tika nodrošinātas tikšanās pie potenciāliem darba devējiem (trim šūšanas uzņēmumiem), kuru laikā viņiem bija iespējams pārbaudīt savas prasmes reālā darba situācijā un uzzināt darba nosacījumus.

 - No NVA reģistrētajām personām viena ir atradusi darbu uz nenoteiktu laiku "Pakistan Grill".

 - Divas personas ir noslēgušas darba līgumu par tulka pakalpojumiem ar Pilsonības un migrācijas lietu pārvaldu un biedrību "Patvērums "Drošā māja", bet šīs personas NVA nebija reģistrējušās, viņām tika piedāvāts darbs, jau saņemot bēgļa vai alternatīvo statusu.

**Bāriņtiesas darbības raksturojums.** Bāriņtiesa aizstāv bērna vai aizgādnībā esošās personas personiskās un mantiskās intereses un tiesības. Bāriņtiesas kompetence attiecas arī uz patvēruma procedūru bērnam, kurš ir bez vecāku pavadības. Bāriņtiesai ir jāizlemj jautājums par šādam bērnam nodrošināmo pārstāvību. Bāriņtiesai ir jāizlemj jautājums par bērnu, kurš ir bez vecāku pavadības, izmitināšanu (*patvēruma meklētāju izmitināšanas centrā (patvēruma procedūras laikā), ievietošanu bērnu aprūpes iestādē vai audžuģimenē).*

Ja bāriņtiesa nav iecēlusi bērnam aizbildni vai pārstāvību neīsteno bērnu aprūpes iestādes vadītājs, tad bāriņtiesai pašai ir jāgādā par bērna personisko un mantisko interešu un tiesību aizstāvību. Šādā gadījumā bāriņtiesas pienākums ir krietni plašāks, jo tai ir jārūpējas, lai bērnam tiktu nodrošinātas viss tas, ko bērnam citādā kārtā nodrošinātu bērna vecāki kā bērna dabiskie aizbildņi, īstenojot aizgādību pār bērnu.

Bāriņtiesai pašai vai ar tās iecelta aizbildņa starpniecību vai ar bērnu aprūpes iestādes vadītāja starpniecību ir jānodrošina, ka tiek nodrošinātas rūpes par bērnu un viņa mantu un bērns tiek pārstāvēts viņa personiskajās un mantiskajās attiecībās. Rūpes par bērnu nozīmē viņa aprūpi, uzraudzību un tiesības noteikt viņa dzīvesvietu. Bērna aprūpe nozīmē viņa uzturēšanu, t.i., ēdiena, apģērba, mājokļa un veselības aprūpes nodrošināšanu, bērna kopšanu un viņa izglītošanu un audzināšanu. Bērna uzraudzība nozīmē rūpes par bērna paša drošību un trešās personas apdraudējuma novēršanu. Ar tiesībām noteikt bērna dzīvesvietu saprotama dzīvesvietas ģeogrāfiskā izvēle un mājokļa izvēle.

Bāriņtiesa daļu no šīm funkcijām īsteno pastarpināti. Piemēram, ja bērns, kurš ir bez vecāku pavadības, ir ievietots patvēruma meklētāju izmitināšanas centrā, tad bērnam ēdienu, apģērbu un mājokli nodrošināšana patvēruma meklētāju izmitināšanas centrs. Taču bāriņtiesa paliek uzraugošā institūcija arī šajā gadījumā, lai visas bērna tiesības tiktu nodrošinātas.

Ja bērns, kurš ir bez vecāku pavadības, ar bāriņtiesas lēmumu ievietots bērnu aprūpes iestādē, bērnu aprūpes iestādes vadītājs pilda aizbildņa funkcijas.

Savukārt, ja bērns ir ievietots audžuģimenē, par bērna uzturēšanu, t.i., ēdiena, apģērba, mājokļa un veselības aprūpes nodrošināšanu, bērna kopšanu un viņa izglītošanu un audzināšanu gādā audžuģimene. Audžuģimenes pienākums ir nodrošināt bērnam viņa vecumam un veselības stāvoklim atbilstošus sadzīves apstākļus un aprūpi.

Bāriņtiesa bērnam bez vecāku pavadības (no septiņu gadu vecuma) izsniedz apliecību sociālo garantiju saņemšanai. Pēc tam kad ir pieņemts lēmums par bērna ārpusģimenes aprūpi, bāriņtiesa nekavējoties par to informē bērna vecāku dzīvesvietas sociālo dienestu un lūdz sniegt nepieciešamo palīdzību bērna vecākiem. Bāriņtiesa seko, lai aizbildnis, audžuģimene vai bērnu aprūpes iestāde veicinātu bērna un vecāka saskarsmi (ja vecāku atrašanas vieta ir zināma). Tāpat bāriņtiesai jāizlemj jautājums par nepieciešamajiem saskarsmes aizliegumiem ar tuviniekiem, ja šāda saskarsme varētu izrādīties bērnam kaitējoša.

Pēc tam kad bērns ieguvis vispārējo pamatizglītību, bāriņtiesa sadarbībā ar aizbildni, audžuģimeni vai bērnu aprūpes iestādes vadītāju izvērtē bērna tālākās izglītības iespējas.

Bāriņtiesa kopā ar pašvaldības sociālo dienestu, Valsts robežsardzi un Pilsonības un migrācijas lietu pārvaldi nekavējoties pēc tam, kad saņemts bērna bez vecāku pavadības iesniegums par patvēruma nodrošināšanu, veic pasākumus, lai meklētu nepilngadīgās personas ģimenes locekļus, un noskaidro, kādas ir šīs personas iespējas atgriezties ģimenē.

Finanšu līdzekļus bāriņtiesas darbībai piešķir attiecīgās pašvaldības dome.

1. **Secinājumi un priekšlikumi**
	1. Ņemot migrācijas krīzes tendences Eiropas Savienībā, iespējams, ka Latvijai katru gadu būtu nepieciešams rast iespēju sniegt atbalstu pirmās īres iemaksas/ garantijas segšanai aptuveni 300 bēgļu un alternatīvā statusa ieguvējiem.
	2. Secināms, ka privātā sektora piedāvātās dzīvojamās telpas īres maksa var vairākkārtīgi pārsniegt maksu par pašvaldību piedāvāto dzīvojamo telpu īres maksu, jo privātajā sektorā īres maksas daļu veido peļņa.
	3. Pašlaik netiek plānots slēgt ar patvēruma meklētājiem līgumu ar mērķi nodrošināt ārvalstnieka pilnvērtīgu integrāciju un sociālekonomisko iekļaušanu, lai nodrošinātu valodas apguvi, iespēju ārvalstniekam piedalīties sociālajā, ekonomiskajā un kultūras dzīvē, jo bēglis un persona ar alternatīvo statusu kopā ar sociālo mentoru un sociālo darbinieku katrai personai, kurai nepieciešama starptautiskā aizsardzība, sastāda individuālus sociālekonomiskās iekļaušanās plānus.
	4. Paredzēt, ka pašvaldībām ne retāk, kā reizi gadā no valsts budžeta programmas „Līdzekļi neparedzētiem gadījumiem” kompensējami faktiskie izdevumi, sniedzot finansiālo un materiālo palīdzību, kas radušies bēgļu un personu ar alternatīvo statusu uzņemšanas un sociālekonomiskās iekļaušanas pasākumiem (Sociālo pakalpojumu un sociālās palīdzības likumā, Bērnu tiesību aizsardzības likumā un attiecīgās pašvaldības saistošajos noteikumos noteiktās izmaksas) par laika periodu sākot no 2016.gada 1.janvāra.
	5. Nekompensēt speciāli izveidoto dienestu/institūciju izveidošanas un uzturēšanas izdevumus no valsts budžeta.
	6. Noteikt, ka pašvaldībām radušies faktiskie izdevumi no valsts budžeta programmas „Līdzekļi neparedzētiem gadījumiem” kompensējami divu gadu laika periodā no bēgļa vai personas ar alternatīvo statusu statusa iegūšanas brīža, bet par nepilngadīgiem bēgļiem un personām ar alternatīvo statusu bez pavadības faktiskie izdevumi kompensējami līdz 24 gadu vecumam.

Vides aizsardzības un

reģionālās attīstības ministrs K.Gerhards

Vīza:

valsts sekretārs R.Muciņš

21.07.2016. 16:41

5319

Dz.Muzikante 67026930

dzintra.muzikante@varam.gov.lv